钦定古今图书集成/明伦汇编/官常典/第285卷 > 贾谊新书 > 薛兼
## 钦定古今图书集成/明伦汇编/官常典/第285卷 > 贾谊新书 > 薛兼

按《晋书》本传，“兼字令长，丹阳人也。祖综，仕吴为尚书
仆射。父莹，有名吴朝，吴平，为散骑常侍。兼清素有器
宇，少与同郡纪瞻、广陵闵鸿、吴郡顾荣、会稽贺循齐
名，号为五儁。初入洛，司空张华见而奇之，曰：‘皆南金
也’。察河南孝廉，辟公府，除比阳相，莅任有能名。历太
子洗马、散骑常侍、怀令。司空东海王越引为参军，转”
祭酒，赐爵安阳亭侯。元帝为安东将军，以为军谘祭
酒，稍迁丞相长史，甚勤王事，以上佐禄优，每自约损，
取周而已。进爵安阳乡亭侯，拜丹阳太守。中兴建，转
尹，加秩中二千石，迁尚书，领太子少傅。自综至兼三
世傅东宫，谈者美之。永昌初，王敦表兼为太常。明帝
即位，加散骑常侍。帝以东宫时师傅，犹宜尽敬，乃下
诏曰：“朕以不德，夙遭闵凶，猥以眇身，托于王公之上。
哀茕在疚，靡所谘仰，忧怀惴惴，如临于谷。孔子有云：
‘故虽天子，必有尊也’。朕将祗奉先师之礼，以谘有德。
太宰、西阳王秩尊望重，在贵思降。丞相、武昌公、司空

重。朕见四君及书疏仪体，一如东宫故事。”是岁卒。诏
曰：“太常、安阳乡侯兼，履德冲素，尽忠恪己。方赖德训，
弘济政道。不幸殂殒，痛于厥心。今遣持节、侍御史，赠
左光禄大夫、开府仪同三司，魂而有灵，嘉兹荣宠。”及
葬，王敦作逆，朝廷多故，不得议谥，直遣使者祭以太
牢。子颙先兼，卒无后。